Veroordeelde plaasmoordenaar vas ná 15 jaar as voortvlugtige | Maroela Media
'n Veroordeelde plaasmoordenaar wat 15 jaar gelede uit polisieaanhouding ontsnap het, is terug agter tralies.
Thapelo Samuel Mokoena (40) is Woensdag by die Hlanganani-myn aan die Wes-Rand in Gauteng in hegtenis geneem nadat hy in Julie 2005, 'n dag voor vonnisoplegging, uit die aanhoudingselle van die Makwane-polisiestasie ontsnap het, het brig. Motantsi Makhele, polisiewoordvoerder in die Vrystaat, gesê.
Drie van Mokoena se medebeskuldigdes is in sy afwesigheid tot 15 jaar tronkstraf gevonnis en 'n vierde is lewenslange tronkstraf opgelê.
Makhele het gesê Mokoena en sy vier makkers het drie mense op 23 Augustus 2004 op die plaas Dankbaarheid, in die Bethlehem-omgewing, aangeval.
Johanna van Niekerk (72) en Tororo Elias Tsholo (43) is doodgeskiet en 'n derde slagoffer is ernstig gewond. Die bende is aangekeer nadat die gewonde slagoffer die polisie ontbied het.
Hulle is later skuldig bevind op die aanklagte teen hulle, maar Mokoena het verdwyn voor hy gevonnis kon word.
Makhele het gesê die ondersoekbeampte in die saak, AO Nkosana Radebe, het onlangs 'n beroep op mense gedoen om met inligting vorendag te kom oor waar Mokoena hom moontlik kan bevind. Hy is daarna in 'n intelligensiegedrewe operasie aangekeer.
Lt.genl. Baile Motswenyane, provinsiale polisiehoof, het Radebe geloof vir die ondersoekwerk wat tot 'n gevaarlike misdadiger se inhegtenisneming gelei het. Motswenyane het ook die lede van die publiek bedank wat die polisie ingelig het oor waar Mokoena hom bevind.
En my ouma het gesê die wiel draai, en hier het die skelm se wiel 15 jaar gevat om die draai. Ek hoop hy gaan nou baie langer sit.